จีบ‘สอท.’ซื้อ สินทรัพย์ยึด ขายออนไลน์
กรมบังคับคดีจีบ ส.อ.ท. แนะนำประมูลซื้อสินทรัพย์ขายทอดตลาดผ่านระบบออนไลน์
2 ก.พ. 2559

กรมบังคับคดีจีบ ส.อ.ท. แนะนำประมูลซื้อสินทรัพย์ขายทอดตลาดผ่านระบบออนไลน์
น.ส.รื่นวดี สุวรรณมงคล อธิบดีกรมบังคับคดี เปิดเผยว่า เมื่อเร็วๆ นี้กรมบังคับคดีได้หารือกับสภาอุตสาหกรรมแห่งประเทศไทย (ส.อ.ท.) เพื่อชักชวนให้ภาคเอกชนเข้ามาประมูลซื้อสินทรัพย์จากการขายทอดตลาดของกรมบังคับคดี ซึ่งจะเป็นช่องทางหนึ่งที่จะเร่งระบายสินทรัพย์เพื่อนำไปใช้ประโยชน์และก่อให้เกิดการหมุนเวียนกับเศรษฐกิจ 
นอกจากนี้ ภายในเดือน ก.พ.นี้ กรมบังคับคดีเปิดตัวแอพพลิเคชั่น โดยนำคอนโดมิเนียมที่ติดรถไฟฟ้าไม่เกิน 3 กิโลเมตร (กม.) และติดสถานีรถไฟฟ้าไม่เกิน 1 กม. มานำเสนอข้อมูลรายละเอียดการเปิดประมูลบนโทรศัพท์มือถือ  และในวันที่ 27 ก.พ.นี้ จะมีการเปิดแนะนำโครงการนำร่องประมูลขายทอดตลาดผ่านระบบอิเล็กทรอนิกส์
น.ส.รื่นวดี กล่าวว่า ยังได้หารือกับกรมธนารักษ์และศาลยุติธรรม ที่จะนำหลักทรัพย์ค้ำประกันผู้ต้องหาประมาณ 8,100 ล้านบาท  ซึ่งส่วนใหญ่ขายไม่ได้เพราะเป็นที่ดินตาบอดหรือเป็นหนองน้ำ เพื่อหาแนวทางให้หน่วยงานของรัฐที่ต้องการใช้ที่ดินที่ยังขายไม่ได้ไปทำประโยชน์อย่างอื่น เช่น เอาไปทำแก้มลิง บ่อเก็บน้ำ หรือโอนให้กับธนาคารที่ดิน เป็นต้น